ЗэфIагъэкIахэмрэ къапэщытхэмрэ
УФ-м и МЧС-м Къэбэрдей-Балъкъэрым щиIэ къудамэм и зи чэзу зэIущIэ гъатхэпэм и 17-м зэхэтащ. Ар иригъэкIуэкIащ а къулыкъущIапIэм и Iэтащхьэ, комиссэм и унафэщI Надёжин Михаил.
2020 гъэм и гъатхэ-гъэмахуэ лъэхъэнэм республикэм мафIэс къыщымыгъэхъунымкIэ щылэжьыпхъэхэм я гугъу ищIащ КъБР-м щIыуэпс хъугъуэфIыгъуэмрэ экологиемкIэ и министр Шаваев Ильяс.
— Дызэрыщыгъуазэщи, илъэс зыбжанэ хъуауэ нэхъ тегъэчыныхьауэ дытопсэлъыхь цIыраужь теплъэ зыгъуэта къуацэ-чыцэхэмрэ удзыжьхэмрэ лыгъэ зэрырадзым зэраныгъэу къишэнкIэ хъунур зыхуэдизым. АрщхьэкIэ, ди жагъуэ зэрыхъунщи, апхуэдэ Iуэху зылэжьхэм я бжыгъэр нэхъ мащIэ хъуркъым, ди къэралым адэкIэ-мыдэкIэ щIэх-щIэхыурэ къыщыхъей мафIэсхэм къызэрагъэлъагъуэщи, — жиIащ Шаваевым.
Министрым къызэрыхигъэщащи, мафIэсым лей нэхъ зрихынкIэ хъуну къалъытэхэм ящыщщ Бахъсэн и псыхъуащхьэхэм зыщызыубгъуа уэздыгъей мэзхэмрэ аузхэм дэт чыцэ гуэрэнхэмрэ.
Зытепсэлъыхь къэхъукъащIэхэм хуэдэ къыщымыгъэхъунымкIэ зыгъэпсэхупIэ щIыпIэхэм щыгъэзэщIапхъэм и гугъу ящIащ «Iуащхьэмахуэ» лъэпкъ парк къэрал бюджет IуэхущIапIэм и унафэщI Залиханов Юсупрэ Эльбрус посёлкэм и администрацэм и Iэтащхьэ Согаев Магомедрэ. Къэпсэлъахэм къызэрыхагъэщамкIэ, Бахъсэн и псыхъуащхьэхэм къытрагъэзэжурэ щрагъэкIуэкIыпхъэ лэжьыгъэхэм ящыщщ мэзхэм зыщызыгъэпсэхухэмрэ пхъэнкIий щызэщIэзыкъуэхэмрэ мафIэ щызэщIамыгъэстыным къыхуезыджэ тхыгъэхэр зытет пхъэбгъу кIапэхэр адэкIэ-мыдэкIэ гъэувыныр, мы Iуэхум ехьэлIауэ къуажэдэсхэри сакъын зэрыхуейр ягу къэзыгъэкIыж зэIущIэхэр егъэкIуэкIыныр, мафIэм зэрыпэщIэтыну IэмэпсымэхэмкIэ IуэхущIапIэхэр къызэгъэпэщыныр, нэгъуэщIхэри.
Правительствэм и Унэм а махуэм щызэхуэсахэм етIуанэ Iуэхугъуэу щыгъуазэ зыхуащIащ республикэм егъэджэныгъэмкIэ и IуэхущIапIэхэр мафIэс къыщымыгъэхъунымкIэ къызэрызэгъэпэщам. Абы теухуауэ зэIущIэм къыщыпсэлъащ КъБР-м лэжьыгъэмрэ социальнэ зыхъумэ-жыныгъэмкIэ и министр Асанов Алимрэ егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Къумыкъу Iэуесрэ. А тIум нэхъ зэгугъупхъэ Iуэхугъуэхэм ящы-щу къыхагъэщащ еджапIэхэмрэ социальнэ IуэхущIапIэхэмрэ мафIэ- сым зэрыпэщIэтын Iэмэпсымэхэм- кIэ ирикъуу къызэрызэгъэпэщар къытрагъэзэжурэ къэпщытэжын, щылажьэхэм къызэрымыкIуэ щытыкIэр къызэрызэранэкIым теухуауэ дерс щхьэхуэхэр щIэрыщIэу ядегъэкIуэкIын зэрыхуейр.
Дызэрыщыгъуазэщи, илъэс зыбжанэ ипэкIэ ди республикэм, нэхъ пыухыкIауэ жытIэмэ, Бахъсэн и псыхъуащхьэхэм къыщыхъуа къэхъукъащIэ шынагъуэхэм ящыщт бгы лъабжьэхэм къыщежьа псыдзэмрэ абы къыздрихьэжьа къуацэ-чыцэ-хэмрэ федеральнэ мыхьэнэ зиIэ Прохладнэ-Азау гъуэгур щIыпIэ куэдым деж зэхифыщIауэ, абы и зэранкIи а щIыпIэм тхьэмыщкIагъэ-хэри къыщыхъуауэ зэрыщытар. ЗэIущIэр езыгъэкIуэкIхэм а Iуэхугъуэ мыщхьэпэр ягу къагъэкIыжри, щIэупщIащ мы гъэми апхуэдэ Iуэху шынагъуэхэр къыщымыхъунымкIэ шэсыпIэу щыIэр зыхуэдэм. Зи гугъу ящIам теухуауэ къызэхуэсахэм я пащхьэм къыщыпсэлъащ Къэбэрдей-Балъкъэрым Гидрометеорологиемрэ дыкъэзыухъуреихь дунейм кIэлъыплъыныгъэхэр щегъэкIуэкIынымкIэ и центрым и унафэщI Богаченкэ Евгений. Абы жиIам тетщIыхьмэ, Бахъсэн и псыхъуащхьэхэми, ди республикэм и адрей бгылъэ щIыпIэхэми мы гъэм псыдзэ къащIэуэнкIэ шынагъуэ щыIэкъым, щIымахуэ блэкIам, дызэрыщыгъуазэщи, дэнэкIи уэс «дыщы-щIэу» зэрыщытам къыхэкIыу.
Зэхыхьэм апхуэдэу и гугъу щащIащ республикэм щыпсэухэм къыщIэзыдзэ къэхъукъащIэхэм ятеухуауэ хъыбар зэрырагъащIэ IэмалхэмкIэ УФ-м и МЧС-м и Къэбэрдей-Балъкъэр къудамэр къызэрызэгъэпэщам зэхъуэкIыныгъэщIэхэр, дызэрыт зэманым къызэригъэуву, хэлъхьэн зэрыхуейм. А Iуэхум ехьэлIауэ зэIущIэм къыщыпсэлъащ «Къэбэрдей-Балъкъэр мафIэсгъэункIыфI-къегъэлакIуэ гуп» къэрал кIэзонэ IуэхущIапIэм и унафэщI Къардэн Анзор.
КЪУМАХУЭ Аслъэн.
